CELEX: 32022D0712
Language: fi
Date: 2022-04-27 00:00:00
Title: Komission täytäntöönpanopäätös (EU) 2022/712, annettu 27 päivänä huhtikuuta 2022, eurooppalaisen kansalaisaloitteen ”End The Slaughter Age” (Lopetetaan eläinten teurastus) rekisteröintipyynnöstä Euroopan parlamentin ja neuvoston asetuksen (EU) 2019/788 mukaisesti (tiedoksiannettu numerolla C(2022) 2753) (Ainoastaan italiankielinen teksti on todistusvoimainen)

10.5.2022   
               
               
                  FI
               
               
                  Euroopan unionin virallinen lehti
               
               
                  L 133/15
               
            
         KOMISSION TÄYTÄNTÖÖNPANOPÄÄTÖS (EU) 2022/712,
         annettu 27 päivänä huhtikuuta 2022,
         eurooppalaisen kansalaisaloitteen ”End The Slaughter Age” (Lopetetaan eläinten teurastus) rekisteröintipyynnöstä Euroopan parlamentin ja neuvoston asetuksen (EU) 2019/788 mukaisesti
         
            
               (tiedoksiannettu numerolla C(2022) 2753)
            
         
         (Ainoastaan italiankielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komissiolle toimitettiin 3 päivänä maaliskuuta 2022 eurooppalaisen kansalaisaloitteen ”End The Slaughter Age” rekisteröintipyyntö.
                  
               
                     (2)
                  
                  
                     Järjestäjien esittämät aloitteen tavoitteet ovat seuraavat: ”a) kotieläintalouden jättäminen pois maataloustukiin oikeuttavien toimien joukosta ja eettisten ja ekologisten vaihtoehtojen, kuten soluviljelyn ja kasviproteiinien, sisällyttäminen maataloustukiin oikeuttaviin toimiin; sekä b) kannustimien käyttöönotto kasvi- ja solupohjaisten maataloustuotteiden tuotantoa ja myyntiä varten”.
                  
               
                     (3)
                  
                  
                     Aloitteen aiheesta, tavoitteista ja taustasta annetaan tarkempia tietoja täydentävässä asiakirjassa, jossa esitetään myös yksityiskohtaiset perustelut aloitteen puolesta. Järjestäjien mukaan tuhannet ihmiset työskentelevät teurastus- ja lihanjalostusalalla erittäin huonoissa ja usein laittomissa työoloissa. Koska unioni pitää eläinten hyvinvointia erittäin tärkeänä, ei eläinten teurastuksen jatkamiselle ole enää moraalista eikä oikeudellista perustetta. Järjestäjät väittävät myös, että kestämättömän maatalouden tehostaminen ja eläinvalkuaisen kasvava kysyntä ovat kaksi keskeistä tekijää, jotka lisäävät zoonoosien riskiä. Samaan aikaan perinteinen kotieläintuotanto vaatii paljon energiaa ja maatalousmaata ja on merkittävä kasvihuonekaasupäästöjen lähde. Järjestäjät väittävät ennalta varautumisen periaatteen ja saastuttaja maksaa -periaatteen pohjalta, että maataloustukien siirtäminen eläintuotannosta ekologisiin vaihtoehtoihin, kuten soluviljelyyn ja kasviproteiineihin perustuvaan viljelyyn, on perusteltua. Järjestäjien mukaan yksi mahdollinen kestävien vaihtoehtojen tuotannon ja myynnin kannustin olisi kumota kasvipohjaisista vaihtoehdoista tällä hetkellä perittävä lisävero, jota ei peritä eläinperäisistä tuotteista.
                  
               
                     (4)
                  
                  
                     Aloitteen ensimmäisenä tavoitteena on maataloustukien siirtäminen eläintuotannosta ekologisiin vaihtoehtoihin siltä osin kuin nämä tuet kattavat Euroopan unionin toiminnasta tehdyn sopimuksen, jäljempänä ’SEUT-sopimus’, liitteessä I lueteltuja tuotteita, ja sen suhteen komissiolla on SEUT-sopimuksen 43 artiklan 2 kohdan nojalla toimivalta esittää ehdotuksia säädöksiksi, joiden tarkoituksena on yhteisen maatalouspolitiikan tavoitteiden toteuttaminen.
                  
               
                     (5)
                  
                  
                     Mitä tulee aloitteen toiseen tavoitteeseen, jossa esitetään tukien tai vastaavien kannustimien käyttöönottoa kasvi- ja solupohjaisten maataloustuotteiden tuotantoa ja myyntiä varten, komissiolla on SEUT-sopimuksen 43 artiklan 2 nojalla toimivalta tehdä ehdotuksia säädöksiksi siltä osin kuin on kyse SEUT-sopimuksen liitteessä I luetelluista tuotteista. Lisäksi aloitteella on tarkoitus kattaa myös muun tyyppisiä kannustimia kuin maataloustukia, ja tähän liittyen komissiolla on SEUT-sopimuksen 114 artiklan nojalla toimivalta esittää ehdotuksia säädöksiksi siltä osin kuin niillä pyritään parantamaan sisämarkkinoiden toimintaa.
                  
               
                     (6)
                  
                  
                     Näin ollen mikään kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.
                  
               
                     (7)
                  
                  
                     Tämä päätelmä ei rajoita sen arvioimista, täyttyisivätkö tässä tapauksessa konkreettiset tosiasialliset ja aineelliset edellytykset, joiden perusteella komissio voi toimia, mukaan lukien suhteellisuusperiaatteen ja toissijaisuusperiaatteen noudattaminen ja perusoikeuksien mukaisuus.
                  
               
                     (8)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt kyseisen asetuksen 5 artiklan 3 kohdan ensimmäisen alakohdan mukaisesti.
                  
               
                     (9)
                  
                  
                     Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (10)
                  
                  
                     Kansalaisaloite ”End The Slaughter Age” olisi sen vuoksi rekisteröitävä.
                  
               
                     (11)
                  
                  
                     Se, että asetuksen (EU) 2019/788 6 artiklan 3 kohdan mukaiset rekisteröinnin edellytykset täyttyvät, ei merkitse sitä, että komissio vahvistaisi millään tavoin aloitteen sisällön paikkansapitävyyden. Se on aloitteen järjestäjäryhmän yksinomaisella vastuulla. Aloitteen sisältö ilmaisee vain järjestäjäryhmän näkemyksiä, eikä sen voida missään tapauksessa katsoa edustavan komission näkemyksiä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään eurooppalainen kansalaisaloite ”End The Slaughter Age”.
         
         
            2 artikla
            Tämä päätös on osoitettu kansalaisaloitteen ”End The Slaughter Age” järjestäjäryhmälle, jota edustavat yhteyshenkilöinä Filippo BORSELLINO ja Darryl GRIMA.
         
         
            Tehty Brysselissä 27 päivänä huhtikuuta 2022.
            
               
                  Komission puolesta
               
               Věra JOUROVÁ
               
                  Varapuheenjohtaja
               
            
         
         
            (1)  EUVL L 130, 17.5.2019, s. 55.